Priekšgala vizieris

Priekšgala vizieris ir dažiem kuģiem, īpaši prāmjiem un rolkeriem, raksturīga iezīme, kura ļauj virās iekarinātu kuģa priekšgalu pacelt augšā un nolaist lejā, lai nodrošinātu piekļuvi kravas rampai un klājam ūdenslīnijas tuvumā.Buxton I. L., Daggitt R.P., King J. Cargo Access Equipment for Merchant Ships E. & F. N. Spon Limited, 1978. 187. lpp. 

Tomēr mūsdienu prāmju konstrukcijā pēdējo 45 gadu laikā priekšgala vizieru vietā aizvien biežāk uzstāda vertikālu viru durvis. Viena liela viziera vietā divdaļīgas durvis atveras horizontāli, atsedzot iekraušanas rampu un klāju. Tās uzskata par drošākām, salīdzinot ar priekšgala viziera durvīm, jo pēdējā gadījumā viļņu triecienu dēļ pieliktie spēki tiek absorbēti virās un nostiprināšanas ierīču fiksēšanas mehānismos. Vertikālu viru durvīs viļņu spēkus absorbē apkārt esošā baka virsbūve. Vēl jo vairāk, jūras kuģiem aiz iekraušanas rampas jābūt iekšējām priekšgala durvīm jeb priekšpīķa (taranēšanas) starpsienas durvīm. Šīs durvis veido priekšpīķa (taranēšanas) starpsienas augšējo turpinājumu un kalpo kā sekundārā barjera ūdens iekļūšanai automašīnu klājā, ja primārās priekšgala durvis neiztur.

Ir aprakstīti vairāki nelaimes gadījumi, kad kuģu kustības laikā priekšgala vizieri ir daļēji atvērušies, tādēļ dažu kuģu vizieru fiksēšanas mehānismi tikuši pastiprināti.

Priekšgala viziera bojājums ir bijis tiešais cēlonis atsevišķu kuģu bojāejā, piemēram, MKMotorkuģis Estonia katastrofā 1994. gadā.National Research Council; Commission on Physical Sciences, Mathematics, and Applications; Naval Studies Board; Committee on Technology for Future Naval Forces; Panel on Modeling and Simulation Technology for the United States Navy and Marine Corps, 2000-2035: Becoming a 21st-Century Force: Volume 9: Modeling and Simulation National Academy Press, 1997. 156. lpp. 

 Izvietojums 
Priekšgala durvis izvieto virs brīvsānu klāja. Tās atrodas ūdensdrošā nišā priekšpīķa (taranēšanas) starpsienas priekšpusē un virs pašas dziļākās ūdenslīnijas. Ja priekšgala durvis ved uz garu un noslēgtu baka virsbūvi, tās apgādā arī ar iekšējām durvīm. Dažreiz virs brīvsānu klāja, priekšpusē izvieto transportlīdzekļu rampu uz augstākiem klājiem. Tad šādu rampu var uzskatīt par priekšpīķa starpsienas turpinājumu uz augšu un iekšējās durvis neuzstāda. Rampai visā tās garumā jābūt ūdensnecaurlaidīgai un aprīkotai kā priekšpīķa starpsienai.

Priekšgala durvis aprīko ar ūdensdrošu blīvējumu, kurš aizsargā iekšējās durvis. Ja iekšējās durvis veido daļu no priekšpīķa starpsienas, šīm durvīm jābūt ūdensdrošām visā kravas telpas augstumā un aprīkotām ar blīvkārbām, kuras vērstas kuģa pakaļgala virzienā.

Priekšgala un iekšējās durvis ir izvietotas tā, lai priekšgala durvis to bojājuma vai atdalīšanās rezultātā nevarētu bojāt iekšējās durvis vai priekšpīķa starpsienu. Ja šādu izkārtojumu nodrošināt nav iespējams, uzstāda otras atsevišķas šļakatu drošās iekšējās durvis.

Priekšgala durvju stiprībai jāatbilst apkārt esošās konstrukcijas stiprībai, tādēļ to iekšpusē izvietoti saisti. Tām jābūt apgādātām ar līdzekļiem, kuri novērš durvju horizontālu vai vertikālu pārvietošanos aizvērtā stāvoklī. Arī tādiem durvju konstrukcijas elementiem kā viras, savienojumi un kustību pārnesošās sviras, jābūt pietiekami izturīgiem. Durvju ārējā apšuvuma lokšņu biezums nedrīkst būt mazāks par minimāli pieļaujamo baka virsbūves ārējā apšuvuma biezumu un faktisko apšuvuma biezumu apkārt durvju atvērumam.House D.J. Elements of modern ship construction Brown, Son and Ferguson, Ltd., 2010. 167., 168. lpp. 

 Nostiprināšanas ierīces un to fiksēšanas mehānismi 
Durvis ir aprīkotas ar nostiprināšanas ierīcēm, kuras notur tās aizvērtā stāvoklī neļaujot rotēt ap to virām. Fiksēšanas mehānisms nodrošina nostiprināšanas ierīci aizvērtā stāvoklī. Durvis apgādā ar pienācīgiem to aizvēršanas, nostiprināšanas un atbalsta līdzekļiem, pie tam šādu ierīču izturībai jābūt salāgotai ar apkārtējo konstrukciju stiprību. Un otrādi, balstošajām konstrukcijām ap priekšgala durvīm jābūt paredzētām nostiprināšanas ierīču projektētajām slodzēm.

Nostiprināšanas ierīcēm jābūt vienkāršām izmantošanā un apgādātām ar bloķētājiem, kuri nodrošina, ka nostiprināšanas ierīces var izmantot tikai pareizā secībā. Durvju nostiprināšanas ierīču fiksēšanas mehānismiem jābūt tādiem, kuri turpina fiksēt nostiprināšanas ierīces aizvērtā stāvoklī arī pēc to piedziņas jaudas pazušanas, ja vien sasvēršanās, vibrācija un citas pieliktās slodzes nepārsniedz projektētās robežas.House D.J. Elements of modern ship construction Brown, Son and Ferguson, Ltd., 2010. 168. lpp. 

 Ekspluatācijas īpašības 
Priekšgala durvis ir aprīkotas ar mehāniskiem līdzekļiem, kas tās fiksē atvērtā stāvoklī. Šādām ierīcēm jāņem vērā durvju svars un minimālais vēja spiediens 1,5 kN/m2, kurš darbojas pret lielāko projekcijas laukumu atvērtā stāvoklī.

Ja priekšgala un iekšējās durvis nodrošina piekļuvi transportlīdzekļu klājiem, tās apgādā ar tālvadības staciju, kura izvietota virs brīvsānu klāja. Pie tam no šīs stacijas jābūt novērojamām aizvēršanas un atvēršanas operācijām, bet, ja tas nav iespējams, stacijai jābūt nodrošinātai ar videonovērošanas sistēmas monitoriem, kuros var novērot durvju aizvēršanu un atvēršanu. Tāpat jābūt paredzētiem līdzekļiem, kuri novērš neautorizētu durvju atvēršanu vai aizvēršanu.

Operācijas ar durvīm pavada gaismas un skaņas signalizācija stūres mājā un durvju vadības stacijā, tādā veidā dodot iespēju pārliecināties, ka durvis tiešām ir aizvērtas, nostiprinātas un fiksētas paredzētajā stāvoklī. Signalizācijas sistēmā tiek paredzēta arī gaismas pārbaudes funkcija, bet pašām gaismām jābūt tādām, lai tās nevarētu izslēgt.

Indikācijas un signalizācijas sistēmai ir no durvju aizvēršanas un atvēršanas sistēmas atšķirīgs barošanas avots. Signalizācijas sistēmas devējiem jābūt aizsargātiem no ūdens, ledus un mehāniskiem bojājumiem. Stūres mājā izvietotā indikācijas sistēma ir apgādāta ar ostas un jūras režīmu pārslēdzēju, lai gadījumā, ja kuģis mēģina atstāt ostu ar priekšgala vai iekšējām durvīm, kuras nav pienācīgi aizvērtas un fiksētas, atskanētu skaņas signāls.

Tāpat tiek ierīkota ūdens ieplūdes noteikšanas sistēma ar skaņas signalizāciju un videonovērošanas sistēma, lai stūres mājā un mašīntelpas centrālajā vadības postenī darītu zināmu, ja caur priekšgala vai iekšējām durvīm sākas ūdens iekļūšana. Sistēmai jābūt projektētai ar aprēķinu, ka gadījumā, ja tiek bojāts kāds no nostiprināšanas vai atbalsta līdzekļiem, pārējām ierīcēm un līdzekļiem jāspēj izturēt papildus pieliktos reakcijas spēkus.

Ja durvis ir aprīkotas ar hidrauliskām nostiprināšanas ierīcēm un to fiksēšanas mehānismiem, sistēmu jāspēj mehāniski fiksēt aizvērtā stāvoklī, lai hidrauliskās sistēmas bojājuma gadījumā, nostiprināšanas ierīces paliktu iepriekšējā, nofiksētajā stāvoklī. Aizvērtā stāvoklī tām hidrauliskās sistēmas daļām, kuras darbina nostiprināšanas ierīces un to fiksēšanas mehānismus, jābūt atslēgtām no pārējās hidrauliskās sistēmas. Kuģi tiek apgādāti ar apstiprinātu priekšgala un iekšējo durvju lietošanas pamācību. Durvju izmantošanas procedūras ir dokumentētas un izstādītas piemērotās vietās.House D.J. Elements of modern ship construction Brown, Son and Ferguson, Ltd., 2010. 171. lpp. 

 Atsauces 

Kategorija:Jūrniecība